Temeljem članka 30. Zakona o komunalnom gospodarstvu (NN br. 68/18. 110/18, 32/20) direktor GKP PRE-KOM d.o.o. Prelog, Hrupine 7b. Siniša Radiković, dipl. ing. (Isporučitelj komunalne usluge) dana 02.01.2022. godine donosi

**OPĆE UVJETE ISPORUKE**

**KOMUNALNE USLUGE UKOPA POKOJNIKA**

**UVJETI PRUŽANJA KOMUNALNE USLUGE**

**Članak 1.**

Ovim se Općim uvjetima isporuke komunalne usluge ukopa pokojnika uređuju međusobni odnosi između Isporučitelja usluge i Korisnika usluge

**Članak 2.**

Isporučitelj uslužne komunalne djelatnosti ukopa pokojnika je GKP PRE-KOM d.o.o. Hrupine 7b iz Preloga, OIB:15704341739 u daljnjem tekstu (Isporučitelj usluge).

Korisnici uslužne komunalne djelatnosti su pravne i fizičke osobe koje trebaju uslugu ukopa.

Usluga ukopa obuhvaća poslove specificirane cjenikom od preuzimanje umrle osobe do pokopa na groblju.

Uslugu kremiranja isporučitelj usluge izravno ne radi, ali je dužan izvršiti uslugu ukopa urne.

**MEĐUSOBNA PRAVA I OBVEZE ISPORUČITELJA I KORISNIKA KOMUNALNE USLUGE UKOPA POKOJNIKA**

**Članak 3.**

Isporučitelj usluge vrši uslugu sukladno Pravilniku o grobljima (NN br. 99/02), Pravilniko uvjetima i načinu obavljanja opremanja, prijenosa, prijevoza, kremiranja, pogreba i iskopavanja umrlih osoba te o uvjetima glede prostora i opreme pravnih i fizičkih osoba za obavljanje opremanja, prijenosa, prijevoza, kremiranja, pogreba i iskopavanja umrlih osoba

(NN br. 116/18) i Zakon o pogrebničkoj djelatnosti (NN br. 36/15, 98/19).

**Članak 4.**

Korisnik usluge obvezan je koristiti usluge Isporučitelja usluge na način i pod uvjetima utvrđenim ovim Općim uvjetima.

Korisnik usluge koji treba uslugu pokopa, dužan je donijeti Odluku o davanju suglasnosti na Opće uvijete isporuke usluge ukopa.

Na temelju potpisane Odluke, korisnik usluge prihvaća predočene uvjete i cjenik Isporučioca.

Nakon toga Isporučitelj usluge započet će sa organizacijom preuzimanja umrle osobe.

Prilikom preuzimanja umrle osobe, Korisnik usluge dužan je Isporučitelju usluge predati Dozvolu za sahranu izdanu od strane ovlaštenog mrtvozornika.

Korisnik usluge dužan je u svojoj JLS ishoditi dozvolu za ukop, iz koje je vidljivo ime korisnika grobnog mjesta, lokacija grobnog mjesta, te istu predati Isporučitelju usluge. Ujedno je dužan i osobno na terenu pokazati grobno mjesto. Ukoliko to nije u mogućnosti, lokaciju grobnog mjesta dužan je pokazati predstavnik jedinice lokalne samouprave na čijem groblju će se vršiti ukop. Uviđaj grobnog mjesta u pravilu se dogovara dan prije pogreba. Iznimno, grobno mjesto može se utvrditi i na dan pogreba najkasnije do 8 sati.

Vrijeme pogreba određuje se redoslijedom dolaska u mrtvačnicu.

Isporučitelj usluge dužan je pažljivo postupati sa imovinom korisnika. Prije početka radova (dizanja pokrovne ploče ili iskopa) dužan je pregledati grobno mjesto i susjedne grobove i u slučaju oštećenja upozoriti korisnike, kako bi se spriječili naknadni prigovori.

**Članak 5.**

Isporučitelj usluge dužan je omogućiti redovito pružanje usluge od 0-24 sata, sve dane u tjednu.

Za obavljanje usluge ukopa Isporučitelj usluge dužan je imati radnike za pripremu groba za ukop i uređenje groba nakon ukopa, radnike za spuštanje lijesa u grob.

Ako je smrt nastupila kao posljedica izvršenja kaznenog dijela ili drugih neprirodnih okolnosti, preuzimanje umrle osobe obavlja se sukladno posebnim propisima.

Ako umrlu osobu radi prijevoza do mjesta ukopa na groblje izvan područja JLS gdje je nastupila smrt preuzme druga pravna ili fizička osoba registrirana za djelatnosti prijevoza pokojnika ista je dužna podmiriti troškove preuzimanja umrle osobe od mjesta smrti do rashladnog uređaja i troškove smještaja umrlog u rashladni uređaj do dana preuzimanja.

Navedene troškove može podmiriti i Korisnik usluge.

Ukop umrle osobe u pravilu se obavlja nakon 24 do 48 sati od nastupa smrti.

U iznimnim situacijama ukop se može obaviti i nakon 48 sati, (vikendom, praznicima, blagdanima ili na zahtjev Korisnika) a tada se pokojnik obvezno smještava u komoru.

**Članak 6.**

Korisnik usluge može Isporučitelju usluge podnijeti pisani prigovor sukladno Zakonu o zaštiti potrošača.

Isporučitelj usluge dužan je razmotriti pisani prigovor korisnika o eventualno nastalim štetama, obračunatim a ne izvršenim radovima i sl. Ukoliko se utvrdi da je krivica Isporučitelja usluge, isti će ispraviti grešku, a štetu na imovini nadoknaditi izravno ili putem osiguranja.

**NAČIN OBRAČUNA I PLAĆANJA ISPORUČENE KOMUNALNE USLUGE**

**Članak 7.**

Nakon ukopa Isporučitelj usluge dužan je obračunati izvršenu uslugu na obrascu „Obračun za obavljanje pogrebnih poslova“, a sve na temelju važećeg cjenika.

Korisnik usluge dužan je u roku od 15 dana platiti isporučenu uslugu Isporučitelju usluge na osnovu obračuna i računa na blagajni u sjedištu Isporučitelja usluge Hrupine 7b u Prelogu.

Ukoliko korisnik usluge ne plati dužni iznos na kućnu adresu isporučit će mu se račun s rokom plaćanja 15 dana. U slučaju da Korisnik usluge ne plati izvršenu uslugu, Isporučitelj usluge će pokrenuti postupak prisilne naplate svojih potraživanja sukladno zakonskim propisima.

**Članak 8.**

Kod pogrešno obračunatih cijena za izvršenu uslugu, Korisnik usluge je dužan o tome odmah, a najkasnije u roku od 8 dana od dostave računa, izvijestiti pisanim putem Isporučitelja usluge.

Ako je Isporučitelj usluge uvažio prigovor, dužan je izvršiti usklađenje obračuna u svojim poslovnim knjigama.

U slučaju da korisnici usluga ne plate uslugu dulje od 6 mjeseci Isporučitelj će pokrenuti postupak prisilne naplate svojih potraživanja sukladno zakonskim propisima.

**Članak 9.**

Korisnici usluge plaćaju uslugu na temelju važećeg cjenika.

Isporučitelj komunalne usluge dužan je za cjenik usluga ukopa pokojnika i za svaku njegovu izmjenu i dopunu pribaviti prethodnu suglasnost općinskog načelnika JLS na području na kojem se isporučuje komunalna usluga.

Općinski načelnik jedinice lokalne samouprave dužan se očitovati u roku od 60 dana od dana zaprimanja prijedloga za pribavljanje prethodne suglasnosti. Ako se općinski načelnik ne očituje u roku od 60 dana smatra se da je suglasnost dana.

**Članak 10.**

Ovi Opći uvjeti objavit će se u Službenom glasniku Međimurske županije, na njezinim mrežnim stranicama, te na mrežnim stranicama Isporučitelja komunalne usluge.

**Članak 11.**

Ovi Opći uvjeti stupaju na snagu dana 02.01.2022. godine.

**Direktor:**

Siniša Radiković dipl. ing.